In nomine sanctae et individuae Trinitatis, ego nomine Hugo de Turiaco pro salute animae meae concedo huic Marciniacensi cœnobio et vobis qui ejus habitatores estis ac successoribus vestris perpetuo futuris quicquid hactenus habui haereditario jure in parrochia de Varennis, scilicet medietatem mansi de Peros cum servis; concedo etiam vobis quod ex parte uxoris meae est de haereditate ipsius cum ipsam accepi et habui et habeo in parrochia de Vitriaco, in villa quae dicitur Barbareschia. Hanc concessionem sive donum in praedictis locis facio vobis fideliter et absque malo ingenio, nihil retinens in ipsis locis alicui de posteritate vel consanguinitate mea, unde calumnia vel injuria vobis inferri possit. Ea quidem conditione hoc facio cum uxore mea Stephana ut cum ipsa voluerit saeculum relinquere et habitum vitamque mutare apud vos, ipsam regulariter suscipiatis. Quod factum est post mortem ipsius Hugonis qui hic se vivus reddidit et monachus fuit. Factum solemniter in manu Archimbaldi prioris apud Marciniacum coram testibus subnotatis. S. Willelmi Fulcaldii. S. Petri de Sevenga. S. Hugonis de Munda. S. Bernardi Grua. S. Ildini Fulcaldi. S. Roberti Blanci praesbyteri. S. Ildini praepositi.